הומה אבדין

הומה מחמוד אבדין (או עאבדין בתעתיק מדויק מאורדו ומערבית; באורדו: هما محمود عابدین; באנגלית: Huma Mahmood Abedin; נולדה ב-28 ביולי 1976) היא עוזרת פוליטית ויועצת אסטרטגית אמריקאית. ידועה במיוחד עקב קשריה ההדוקים עם הילרי קלינטון, אשר אבדין משמשת כיועצתה הקרובה מאז שנת 2000. אבדין נולדה בקלמזו, מישיגן. אביה, סייד זניהול, מוסלמי ממוצא הודי, בעל דוקטורט מאוניברסיטת פנסילבניה, מנהל מכון מחקר ליחסי מזרח-מערב ושילוב בין-דתי ומחברו של ספר אודות מיעוטים מוסלמים בעולם. אמה, סלמה מחמוד, ממוצא פקיסטני, אף היא בעלת תואר דוקטור מאוניברסיטת פנסילבניה ופרופסור לסוציולוגיה באוניברסיטת ג'דה שבערב הסעודית. בשל עבודתם של הוריה גדלה אבדין בערב הסעודית, התחנכה בבית ספר בריטי לבנות ונסעה רבות בעולם. בבגרותה חזרה לארצות הברית על מנת להשלים את לימודיה בקולג' וסיימה לימודי בוגר אוניברסיטה מאוניברסיטת ג'ורג' וושינגטון בוושינגטון די. סי. בשנת 1996 התקבלה אבדין כמתמחה להילרי קלינטון בהיותה הגברת הראשונה של ארצות הברית ושימשה כעוזרת אישית. בין השתיים נקשרו קשרים אמיצים. במקביל כיהנה כעורכת בכתב העת Journal of Muslim Minority Affairs ("כתב עת לענייני מיעוטים מוסלמיים"). בשנת 2000 ליוותה את קלינטון במסע הבחירות שלה לסנאט, ובשנת 2008 ניצבה לצדה במירוץ לראשות הבחירות המקדימות של המפלגה הדמוקרטית לקראת הבחירות לנשיאות ארצות הברית 2008, בהן כשלה קלינטון. עם זאת, המסע חשף אותה לעין הציבורית, והסנטור ג'ון מקיין, שרץ אף הוא לנשיאות ארצות הברית, אך מטעם המפלגה הרפובליקנית היריבה, שיבח את אבדין במילים "היא אדם עם אינטלקט ענק וידע מעמיק במגוון נושאים, במיוחד באלה הנוגעים במזרח התיכון". בשנת 2009 התמנתה אבדין לסגנית ראש המטה של קלינטון במחלקת המדינה של ארצות הברית, במינוי מיוחד. במקביל עבדה בחברת הייעוץ האסטרטגי Teneo וב"קרן קלינטון" (Clinton Foundation) שהקימו בני הזוג. בשנת 2010 מנה אותה הטיים מגזין ברשימת "40 מתחת ל-40" בה נמנו ארבעים צעירים בולטים המסומנים כמנהיגים הפוליטיים העתידיים של ארצות הברית. עם עזיבתה של קלינטון את מחלקת המדינה ב-2013 פתחה אבדין חברת ייעוץ פרטית, Zain Endeavors LLC. ב-2015 הצטרפה אבדין לצוותה של קלינטון במהלך המירוץ לראשות הבחירות המקדימות של המפלגה הדמוקרטית לקראת הבחירות לנשיאות ארצות הברית 2016 כיועצת אישית וכדמות המקורבת ביותר לקלינטון וכסגנית בפועל של מנהל המירוץ. ב-28 באוקטובר 2016 החליט ראש הבולשת הפדרלית (ה-FBI) ג'יימס קומי לפתוח מחדש בחקירה נגד הילרי קלינטון, לאחר שהתגלה חומר חדש העלול לשמש נגדה בחקירת פרשת האימיילים. החומר נמצא בהתקנים השייכים לאבדין ולאנתוני וינר. ביולי 2010 נישאה לחבר בית הנבחרים של ארצות הברית היהודי, אנתוני וינר. ביוני 2011 נאלץ וינר להתפטר מהקונגרס לאחר שנאלץ להודות כי שלח לשש נשים דרך חשבון הטוויטר שלו צילומים מיניים "בלתי הולמים". בדצמבר 2011 נולד בנם, ג'ורדן זיין וינר. אבדין תמכה בהתמודדות בעלה על ראשות עיריית ניו-יורק, שכשלה. ב-29 באוגוסט 2016 היא הודיעה על פרידה מבעלה לאחר שנחשף כי שלח צילומים מיניים נוספים. בשנת 2022, החלה לצאת עם השחקן בראדלי קופר. נכון ל-2024 היא במערכת יחסים עם אלכסנדר סורוס. אבדין דוברת אנגלית, הינדוסטנית וערבית. מדיה וקבצים בנושא הומה אבדין בוויקישיתוף הומה אבדין, ברשת החברתית אקס (טוויטר) איתי יעקב, הצמודה של הילרי קלינטון: הומה אבדין בדרך לבית הלבן בסטילטו, באתר Xnet‏, 13 ביולי 2016 ציפי שמילוביץ, האשה הטובה, גירסת המציאות, באתר ynet, 2 באוגוסט 2013 Hillary’s Mystery Woman: Who Is Huma, אובזרבר, 4 בפברואר 2007 רשימת "40 מתחת ל-40", טיים מגזין Hillary's shadow, ‏politico, ‏2 ביולי 2015 איתי יעקב, הצמודה של הילרי קלינטון: הומה אבדין בדרך לבית הלבן בסטילטו, באתר Xnet‏, 13 ביולי 2016 2016: THE INNER CIRCLE The power players behind Hillary Clinton's campaign סוכנויות הידיעות, "מנודה לחלוטין": נמצא האשם בהפסדה של קלינטון, באתר nrg, ‏6 באוגוסט 2017 ציפי שמילוביץ, האשה הטובה, גירסת המציאות, באתר ynet, 2 באוגוסט 2013 Tom McCarthy, Huma Abedin separates from Anthony Weiner after latest sexting scandal, The Guardian, 29 August 2016